Ez a videó tuti meghozza a kedved Tom Hanks pilótás filmjéhez
Feliratos kisfilm érkezett a Sully című drámához, amelyben Hanks egy lehetetlen manőverrel menti meg a gépe fedélzetén utazók életét.
A két élő legenda: Clint Eastwood és Tom Hanks első közös filmje lesz a Sully – Csoda a Hudson folyón című dráma, amely annak a Chesley “Sully” Sullenbergernek a történetét fogja elmesélni, aki 2009-ben egy zseniális landolással 155 ember életét mentette meg. A produkcióhoz már eddig is érkezett két nagyon erős előzetes, ám a lejjebb látható feliratos kisfilm mind érdekességek, mind játékidő szempontjából felülmúlja őket.

Az eddigi előzetesek alapján a Sullenberger önéletrajzi könyvéből forgatott Sully legfőbb pikantériája az lesz, hogy a pilótát a hatóságok sokat vizsgálták és bírálták a tette miatt, ugyanis azt a landolást elméletileg lehetetlen lett volna kivitelezni, neki mégis sikerült. A manőverre egyébként azért volt szükség, mert a 2009. január 15-én New Yorkból Seattle városába tartó Airbus A320-as a felszállást követően egy csapat lúddal ütközött, melynek hatására a hajtóművek megadták magukat. Az akkor 58 éves Sullenberger húzása ugyan kétségtelenül kockázatos volt, mindazonáltal bejött – az esetnek eme kettősségét fogja vizsgálni a film, amely már most rendkívül erős darabnak ígérkezik.

Tom Hanks oldalán a fontosabb szerepeket Aaron Eckhart, Anna Gunn, Sam Huntington és Laura Linney játssza a Sully – Csoda a Hudson folyónban, amely szeptember 8-án, azaz most csütörtökön érkezik meg a magyar mozikba.
mozi